b"\n_START_ARTICLE_\nIntegraza\n_START_PARAGRAPH_\nIntegraza je encim, ki pri dolo\xc4\x8denih virusih (npr. bakteriofagih lambda in retrovirusih) sodeluje pri integraciji virusne dednine v kromosomsko DNK gostitelja. Pri tem omogo\xc4\x8di tvorbo kovalentne vezi med gostiteljevo DNK in vstavljeno virusno DNK.\n_START_SECTION_\nPotek vstavljanja virusne DNK\n_START_PARAGRAPH_\nIntegracija virusne DNK v gostiteljevo dednino pote\xc4\x8de v treh stopnjah:_NEWLINE__NEWLINE_V prvi stopnji se odstranita dva nukleotida na 3'-koncu obeh verig virusne DNK. S tem se izpostavita na koncih verige DNK dve 3'-hidroksilni skupini, ki se lahko nadalje pove\xc5\xbeeta z gostiteljevo DNK._NEWLINE__NEWLINE_V drugi stopnji se vsaka od obeh OH-skupin na 3'-koncu pove\xc5\xbee s fosfodiestrsko skupino gostiteljeve tar\xc4\x8dne DNK._NEWLINE__NEWLINE_Sledi \xc5\xa1e popravljalni korak, pri \xc4\x8demer se odcepijo odve\xc4\x8dni, nesparjeni 5'-konci, ki ostanejo na tar\xc4\x8dni gostiteljevi DNK, pri \xc4\x8demer sodelujejo drugi, celi\xc4\x8dni encimi.\n_START_SECTION_\nIntegraza HIV-1\n_START_PARAGRAPH_\nIntegraza HIV-1 katalizira vgradnjo DNK virusa HIV-1 v gostiteljevo DNK, kar je pomembna stopnja v \xc5\xbeivljenjskem ciklusu virusa HIV in hkrati zanimiva tar\xc4\x8da za protiretrovirusna zdravila.\n_START_SECTION_\nZaviralci integraze HIV-1\n_START_PARAGRAPH_\nPrva u\xc4\x8dinkovina za zdravljenje oku\xc5\xbebe z virusom HIV, ki spada v skupino zaviralcev integraze, je bila raltegravir. Odkritje nove skupine protiretrovirusnih zdravil, ki prepre\xc4\x8dujejo vgraditev virusnega genoma v genom gostiteljeve celice (ve\xc4\x8dinoma gre za celice pomagalke) je pomenilo povsem novo prijemali\xc5\xa1\xc4\x8de zdravljenja te oku\xc5\xbebe. Raltegravir se je izkazal za u\xc4\x8dinkovito zdravilo, ki ga bolniki v splo\xc5\xa1nem dobro prena\xc5\xa1ajo, ne\xc5\xbeeleni pojavi pa niso pogosti (driska, slabost in glavobol)."